[{"text_idx": "#000000", "text": "La revuo de UEA silentas pri gravaj temoj"}, {"text_idx": "#000001", "text": "Libera Folio trarigardis la lastajn 14 numerojn de la revuo Esperanto. Montrig\u0302is, ke la oficiala organo de UEA preskau\u0306 plene silentas pri la plej gravaj okazaj\u0302oj en la asocio: la sorto de la Centra Oficejo, la biblioteko kaj la libroservo. Ankau\u0306 pri la milito en Ukrainio ne aperis ec\u0302 unu vorto."}, {"text_idx": "#000002", "text": "Kelkaj el la trarigarditaj numeroj de la revuo Esperanto."}, {"text_idx": "#000003", "text": "Lau\u0306 la gvidlinioj de UEA pri la oficiala organo de la asocio, g\u0302i devas unuavice prezenti g\u0302ustan, g\u0302isdatan kaj inspiran bildon pri la agado kaj strategio de UEA, informi precize kaj akurate pri grandaj movadaj evoluoj, kaj provizi senpartian kaj altnivelan forumon por movadaj diskutoj."}, {"text_idx": "#000004", "text": "La plej gravaj strategiaj decidoj de UEA dum la lasta tempo temas pri la sorto de la Centra Oficejo, Biblioteko Hector Hodler kaj la libroservo de la asocio. El tiuj tri grandaj demandoj unu nun s\u0302ajnas solvita: la c\u0302efa parto de la biblioteko de UEA s\u0302ajne estos transdonita al Pola Nacia Biblioteko en Varsovio, kiel povis raporti Libera Folio en januaro."}, {"text_idx": "#000005", "text": "Tiu, kiu legas la oficialan revuon de UEA, au\u0306 la gazetarajn komunikojn de la asocio, tamen g\u0302is nun nenion povis ekscii pri la sorto de la biblioteko. Same aperis neniuj artikoloj en la revuo Esperanto pri la progreso de la planata vendo de la domo en Nieuwe Binnenweg 176 au\u0306 pri la planata transdono de la libroservo al Slovakio."}, {"text_idx": "#000006", "text": "Tio malmulta, kio legeblas pri la menciitaj temoj, trovig\u0302as en kelkaj malkonkretaj frazoj en ampleksaj g\u0302eneralaj artikoloj de prezidanto Duncan Charters pri \u201dstrategio\u201d kaj \u201dprogreso\u201d, kaj en la estrara raporto."}, {"text_idx": "#000007", "text": "Tiel, en januaro 2022, preskau\u0306 kvarpag\u0302a artikolo de Duncan Charters kun la titolo \u201cKio estas progreso por UEA\u201d, enhavas la jenajn preterpasajn menciojn: \u201dNi ne hezitis proponi historiajn s\u0302ang\u0302ojn pri la Centra Oficejo por pli efike servi. Ni ankau\u0306 aktive konsideras novan lokon por la libroj de Biblioteko Hodler, sen findecido.\u201d Jen c\u0302io \u2013 tiel aspektas progreso por UEA."}, {"text_idx": "#000008", "text": "En la februara numero aperas nenio. En la marta numero Duncan Charters en artikolo pri \u201dStrategia planado \u2013 pliaj pas\u0302oj\u201d skribas jene:"}, {"text_idx": "#000009", "text": "La G\u0302enerala Direktoro kaj la Estraro post detala esplorado venis al la konkludo ke unu logika pas\u0302o en la nunaj cirkonstancoj estus vendo de la Asocia domo trovig\u0302anta en Roterdamo c\u0302e Nieuwe Binnenweg 176. Ege signifa evoluo."}, {"text_idx": "#000010", "text": "Li plue rakontas, ke kvankam la estraro mem rajtus fari la decidon, oni decidis lasi la komitaton voc\u0302doni pri la afero."}, {"text_idx": "#000011", "text": "La decido estos vojmontra por la estonta rolo de la Asocio en la diskonigo kaj antau\u0306enigo de Esperanto, kaj g\u0302ia libereco utiligi la plej flekseblajn modernajn rimedojn por atingi celojn neniam g\u0302is nun atingitajn."}, {"text_idx": "#000012", "text": "Tamen nenie en tiu au\u0306 alia numero la revuo aperas raporto pri la komitata diskuto, dum kiu la afero estis pritraktita, nek pri la voc\u0302donrezulto."}, {"text_idx": "#000013", "text": "La marta numero de 2022."}, {"text_idx": "#000014", "text": "Ankau\u0306 la gazetaraj komunikoj de UEA nenion rakontas pri la afero. La 14-an de februaro 2022, la tagon post la fino de la voc\u0302donado pri la vendo, UEA anstatau\u0306e komunikas: \u201dElektitaj (sen baloto) 4 komitatanoj B de UEA\u201d. Tri tagojn poste UEA komunikas: \u201dNoto pri trompo-provoj per Esperanto: esperantistoj restu atentaj\u201d."}, {"text_idx": "#000015", "text": "La 24-an de februaro 2022 komencig\u0302is la plenskala atako de Rusio kontrau\u0306 Ukrainio. G\u0302i atendeble kondukis ankau\u0306 al akra disputo en Esperantujo, kiam la prezidanto de Rusia Esperanto-Unio publike subtenis \u201dlikvidon\u201d de la nuna ukraina s\u0302tato, dum la Facebook-konto de la c\u0302efdelegito de UEA en Rusio deliris pri \u201dusona naziismo en Ukrainio\u201d."}, {"text_idx": "#000016", "text": "La c\u0302efdelegito de UEA pro tio perdis sian postenon, dum la prezidanto de REU perdis sian studrajton c\u0302e Interlingvistikaj Studoj de Universitato Adam Mickiewicz. Pri nenio el c\u0302io c\u0302i raportis la revuo Esperanto, nek la gazetaraj komunikoj de UEA."}, {"text_idx": "#000017", "text": "Legantoj de la revuo tamen povis diveni, ke io speciala okazas en Ukrainio, c\u0302ar ekde aprilo aperadas en Oficiala Informilo la sekcio \u201dhelpo al Ukrainio\u201d, poste \u201dhelpo al esperantistoj el Ukrainio\u201d. Multaj homoj donacas, ec\u0302 grandajn sumojn \u2013 sed ne klaras, kial esperantistoj en Ukrainio bezonas helpon, au\u0306 kial ili baldau\u0306 jam ne estas en Ukrainio, sed \u201del Ukrainio\u201d."}, {"text_idx": "#000018", "text": "Mencio pri Ukrainio trapasis la cenzuron en raporto pri la prezento de la internacia Esperanto-h\u0302oro dum la kongreso en Montrealo:"}, {"text_idx": "#000019", "text": "G\u0302i omag\u0302is ne nur la kanadan kaj indig\u0302enajn kulturojn, sed ankau\u0306 dedic\u0302is unu kanton al Ukrainio (lau\u0306 la vortoj de la famega ukraina poeto S\u0302evc\u0302enko) \u2013 la homoj estis invititaj stari dum la prezento."}, {"text_idx": "#000020", "text": "Se oni legas nur la komunikojn de UEA, tamen tute ne klaras, kial oni devus starig\u0302i. Post la komenco de la milito UEA dissendis ampleksan sed malklaran gazetaran komunikon pri \u201dmilitaj tondroj kaj homa sufero en la oriento de Eu\u0306ropo\u201d. La teksto tamen ne enhavas la vorton \u201dUkrainio\u201d, do ne vere klaras, pri kio temas."}, {"text_idx": "#000021", "text": "Spite tion oni evidente trovis g\u0302in tro akra por la revuo \u2013 neniu vorto pri g\u0302i aperas tie. Same nenio aperas pri la publika kritiko kontrau\u0306 la deklaro de UEA."}, {"text_idx": "#000022", "text": "Kvankam aperis neniuj raportoj pri komitataj decidoj rilate la Centran Oficejon, legante la novembran numeron de la revuo oni povas konkludi, ke la komitato vers\u0302ajne decidis pri vendo. En artikolo de Duncan Charters kun la informplena titolo \u201dStrategia planado\u201d troveblas la jena frazo:"}, {"text_idx": "#000023", "text": "Ni ne plu havos la tradician Centran Oficejon en Roterdamo, tamen en nia hodiau\u0306a mondo multaj asocioj pliefikigis sian laboron uzante la plej talentajn kaj dedic\u0302itajn membrojn el c\u0302iuj mondpartoj por specifaj taskoj."}, {"text_idx": "#000024", "text": "En la decembra numero aperas nova artikolo de Duncan Charters pri strategia planado, c\u0302i-foje kun la titolo \u201dSurvoje al Strategia Planado. Kio plej gravas?\u201d. En la subsekcio \u201dEkzemploj de aliaj kategorioj kiuj havu planojn kaj celojn por interna agado\u201d oni unuafoje povas legi ion ajn pri la planoj por la libroservo:"}, {"text_idx": "#000025", "text": "Libroservo (kalendaro por organizi la translokig\u0302on el Roterdamo al Slovakio, g\u0302isdatigo de sistemo, novaj iniciatoj por stimuli libroac\u0302etadon, kurag\u0302igi eldonadon)."}, {"text_idx": "#000026", "text": "Kion tio signifas ne tre klaras, c\u0302ar kontrakto pri transdono de la libroservo dau\u0306re ne estas subskribita."}, {"text_idx": "#000027", "text": "En la januara numero de 2023 aperas teksto de vicprezidanto Amri Wandel kun la titolo \u201dDuonjarcento kun Esperanto: atingoj kaj defioj sojle de 2023\u201d."}, {"text_idx": "#000028", "text": "\u201dLa jaro 2023 markos mian 50-an datrevenon de Esperantig\u0302o\u201d, li skribas en la teksto. Li poste klarigas: \u201dOkazas ke por progresi estas bezonata drasta s\u0302ang\u0302o, forlaso de longa kaj s\u0302ajne sekura rutino, kiu tamen farig\u0302is balasto.\u201d La balasto estas la Centra Oficejo en Roterdamo."}, {"text_idx": "#000029", "text": "Dum la tuta pasinta jaro kaj en la tri unuaj numeroj de la nuna jaro aperas ec\u0302 ne unu vorto pri la plej gravaj strategiaj decidoj de UEA, verkita de iu alia ol la estraranoj de la asocio. Tial eblas demandi, c\u0302u vere la revuo de UEA provizas senpartian forumon por movadaj diskuto au\u0306 prezentas g\u0302ustan bildon pri la agado de UEA, kiel g\u0302i lau\u0306 la propraj gvidlinioj devus fari."}, {"text_idx": "#000030", "text": "Efektive mankas en la revuo ia ajn diskuto. S\u0302ajne tute malaperis la aparta rubriko por reagoj, kiu en la pasinteco ofte estis vigla. Unu \u201dletero de leganto\u201d aperas en la februara numero de 2023, sed g\u0302i tamen efektive estas io tute alia: lau\u0306da artikolo pri la reklama kampanjo de Etsuo Miyoshi, verkita de la reklamanto mem."}, {"text_idx": "#000031", "text": "La \u201dletero de leganto\u201d finig\u0302as per la jenaj vortoj: \u201dMi ne povus morti antau\u0306 ol persvadi EU-gvidantojn, kiel la EK-prezidanto Von Der Leyen [tiele \u2013 devus esti von der Leyen], la franca prezidento Macron ktp., ke EU forigu la anglan dominadon.\u201d Evidente levig\u0302as neniaj kritikaj demandoj pri la reklamkampanjo, same kiel neniaj kritikaj demandoj pri io ajn levig\u0302as en la revuo de UEA. Aliflanke la revuo ja estas bunte multkolora."}, {"text_idx": "#000032", "text": "La redaktoroj de la revuo Esperanto ne tuj reagis al peto pri komento, sed ili estas bonvenaj klarigi sian redakcian politikon ekzemple en vidpunkta artikolo en Libera Folio."}, {"text_idx": "#000033", "text": "Alklaku por kunhavigi c\u0302e Facebook(Malfermig\u0302as en nova fenestro)Alklaku por kunhavigi per Telegramo(Malfermig\u0302as en nova fenestro)Click to share on Mastodon(Malfermig\u0302as en nova fenestro)"}, {"text_idx": "#000034", "text": "TEJO denove esperas je granda EU-subvencio"}, {"text_idx": "#000035", "text": "Esperantistoj ambau\u0306flanke de la fronto"}, {"text_idx": "#000036", "text": "La artikolo bone priskribas la situacion kun la revuo \u201cEsperanto\u201d, g\u0302i farig\u0302is neinteresa kaj enuiga, sed bunte multkolora. Tiel ofte okazas, kiam la redaktoro zorgas pri sia propra profito, forgesante pri la legantoj.\nAntau\u0306 nelonge, D. S\u0302evc\u0302enko farig\u0302is membro de SAT. Mi esperas, ke la revuo \u201cSennaciulo\u201d ne suferas la saman sorton."}, {"text_idx": "#000037", "text": "Fakte ni trovig\u0302as en du malsmamaj situacioj."}, {"text_idx": "#000038", "text": "\u2013 La revuo Esperanto estas la organo de UEA, kiu estas c\u0302efe por-esperanta asocio. En g\u0302i oni preferas dampi la debatojn, c\u0302efe kiam temas pri tiklaj aferoj, kia estas la ukraina milito. Jam la esperantistoj sin sufic\u0302e kontrau\u0306as okaze de la nura strategio poresperanta."}, {"text_idx": "#000039", "text": "\u2013 La revuo Sennaciulo estas la organo de SAT, c\u0302efe per-resperanta asocio. En g\u0302i oni ne tro debatas pri la poresperanta strategio. G\u0302iaj membroj, sufic\u0302e maldekstruloj (sed ne c\u0302iuj), pridebatas c\u0302efe pri politikaj aferoj."}, {"text_idx": "#000040", "text": "Tiuteme ili kompreneble ne samopinias."}, {"text_idx": "#000041", "text": "Do ni c\u0302eestas du malsamajn \u00ab buntecojn \u00bb, la unuan poresperantan kaj prefere neu\u0306tralan, la duan politikan. Mi ne taksas tion negativan por la entuta esperanto-movado. Male ambau\u0306 buntecoj montras sufic\u0302an g\u0302eneralan ric\u0302econ."}, {"text_idx": "#000042", "text": "... \u201cLa enuo naskig\u0302is iun tagon el unuformeco\u201d."}, {"text_idx": "#000043", "text": "PS UEA ne estas la ununura por-esperanta asocio, en kiu oni ne tro s\u0302atas la politikajn debatojn."}, {"text_idx": "#000044", "text": "Se oni komparas ne du revuojn, sed du malsamajn numerojn de \u201cEsperanto\u201d kaj du numerojn de \u201cSennaciulo\u201d, la antau\u0306an kun la nunan, oni vidos kiom multe influas la pozicion de la redaktoro.\nBunteco en koloroj, sed senkoloreco en pensoj!"}, {"text_idx": "#000045", "text": "La c\u0302efa problemo tamen estas, ke la revuo \u201cdampas debatojn\u201d ankau\u0306 pri la uzo de la posedaj\u0302o de la asocio kaj la evoluigo de g\u0302iaj servoj \u2014 ec\u0302 pri la decidoj jam faritaj oni ne klare informas. La politika neu\u0306traleco ne estas problemo, kvankam sendube estas problemo, ke la redaktoroj de la revuo log\u0302as en lando, kie estas krimo ec\u0302 nomi militon milito."}, {"text_idx": "#000046", "text": "La artikolo trovas ion pozitivan en la revuo: \u201c...la revuo ja estas bunte multkolora\u201d. Miaj okuloj forte malkonsentas pri pozitiveco de tio. La redaktoroj estas tute malkompetentaj pri uzo de koloroj."}, {"text_idx": "#000047", "text": "Estas ec\u0302 du redaktoroj, kiuj tamen ne redaktas la ricevitajn tekstojn. Sekve mankas kohereco en la revuo. Mi prenu kiel ekzemplon la nekrologojn. Inter ili, jam antau\u0306 ol eklegi, la movada staturo de la forpasintoj devus evidentig\u0302i el la dedic\u0302ita spaco. La januara numero nekrologis tutpag\u0302e Yves Nicolas, meritplenan ja, sed la teksto grandparte ne rilatas al lia movada aktivado, pri kiu la revuo devus koncentrig\u0302i. Male, honoraj membroj de UEA devus ricevi precipan atenton, sed ekz. Vilmos Benczik ricevis apenau\u0306 trionpag\u0302on kaj Andrzej Pettyn ec\u0302 ne unu linion! Entute la nombro de nekrologoj kolapsis, ne pro manko de mortoj sed c\u0302ar ne plu la CO sekvas la forpasojn kaj liveras al la redakcio la necesajn informojn. La minimumo farenda tiam estas, ke la redakcio redaktu la tekstojn, kiujn homoj spontanee sendas kaj kiuj kiel tiaj povus tau\u0306gi por kluba bulteno sed ne por la revuo de UEA. C\u0302ar mankas CO por kunlabori, la redaktoroj konsultu almenau\u0306 Vikipedion por lau\u0306bezone kompletigi la tekstojn, precipe per UEA-rilataj informoj. Kiel dirite, nekrologoj estas nur unu ekzemplo pri manko de redaktado."}, {"text_idx": "#000048", "text": "Tiun mankon de redaktado ankau\u0306 mi ne komprenas. Ret-komunike eblas ja ege facile kaj rapide konsulti la verkintojn pri mallongigoj kaj precizigoj."}, {"text_idx": "#000049", "text": "La neglekto pri Pettyn estas hontinda. Lau\u0306 Vikipedio li laboris en la Esperanto-redakcio de Pola Radio pli ol 40 jarojn, verkis c\u0302. 50 lernilojn, estis komitatano kaj estrarano de UEA kaj membro de la Akademio. Kun tiuj meritoj nekrologo pri li povus plenigi preskau\u0306 tutan revuon, se Nicolas ricevis unu pag\u0302on! Kiel la fus\u0302ego eblis? Se la redaktoroj iom sekvas la Esperanto-vivon ekster Moskvo, ili devis rimarki la morton de Pettyn kaj verk(ig)i nekrologon pri li."}, {"text_idx": "#000050", "text": "Ja estas hontinde, ke la revuo de UEA ne gastigas debaton pri la strategio de UEA. Tamen, mi g\u0302ojas, ke g\u0302i ne raportas g\u0302enerale pri la milito en Ukrainio, c\u0302ar pri tio oni povas legi en iu ajn gazeto, kaj UEA havas nenian specialan kompetentecon pri geopolitiko kaj militado. (C\u0302u g\u0302i kompetente raportis pri Jugoslavio, Irako, Afganio au\u0306 Sirio? Lau\u0306 mia memoro, ne.) Aliflanke, UEA vers\u0302ajne ja devus raporti pri lingvopolitikaj aspektoj de tiaj konfliktoj. C\u0302u la konflikto en Ukrainio havas lingvopolitikajn aspektojn? Fakte jes. Okazis ec\u0302 io, kio rekte rilatas al Esperanto: oni malpermesis eldonadon de libroj en Esperanto! Jen afero, pri kiu oni ne povas legi en tipa nacilingva gazeto, do estus utile, se la revuo de UEA kompetente raportus pri g\u0302i. (C\u0302u aliaj Esperantaj gazetoj raportis pri la ukrainiaj lingvoleg\u0302oj? Ili ja estis menciitaj en esperantio.net.)"}, {"text_idx": "#000051", "text": "C\u0302u la revuo kompetente raportis pri Jugoslavio? La rilataj miltoj okazis en la tempo de mia redaktoreco. Mi ne povas nun detale kontroli, sed aperis, probable kiel unua, artikolo de Renato Corsetti anoncanta la fondon de Konto Espero, kiu \u201chelpas e-istajn viktimojn de militoj kaj naturaj katastrofoj\u201d. Poste aperadis informoj pri esperantistoj trafitaj de milit-efikoj, longa intervjuo pri la situacio en Bosnio, artikolo pri helpa kunlaboro kataluna-bosnia ktp. Nuntempe ni ne legas en la revuo pri esperantistaj milit-trafitoj, krom se mi pretervidis."}, {"text_idx": "#000052", "text": "Jes, mi memoras nun, ke tiam estis interesaj legaj\u0302oj pri la spertoj de esperantistoj en Jugoslavio. En Irako, Afganio au\u0306 Sirio ne estas tiom da esperantistoj, kompreneble, sed Ukrainio devus pli simili al Jugoslavio el tiu vidpunkto. Aliflanke, se oni serc\u0302as analizojn pri la motivoj kaj strategioj de diversaj partioj, tiam oni vers\u0302ajne ne serc\u0302u en la Esperanta gazetaro."}, {"text_idx": "#000053", "text": "S\u0302ajnas al mi, ke la aserto pri malpermeso pri eldonado de libroj lau\u0306 la lingvo estas falsa. Mi povas trovi nenion tian en la koncernaj ukrainiaj leg\u0302oj, kaj du ukrainiaj j\u0302urnalistoj, kiujn mi kontaktis, same ne au\u0306dis pri tio tia. Sed eble Edmundo havas fidindan fonton?"}, {"text_idx": "#000054", "text": "Mi vidis preterpasajn menciojn en multaj lokoj, inkluzive britajn gazetojn, kaj vi povas mem facile trovi menciojn en la reto, sed pri la fidindeco vi devus mem decidi. C\u0302u povas esti, ke oni malpermesis importadon de rusaj libroj en Ukrainion kaj eldonadon de ruslingvaj gazetoj en Ukrainio, kaj iuj raportoj miksis tiujn du aferojn? Se vi jam faris liston de la koncernaj leg\u0302oj, eble vi povus meti la liston, kun ligoj al la plenaj tekstoj de la leg\u0302oj, en artikolon en la Esperanta Vikipedio."}, {"text_idx": "#000055", "text": "Mi trovis raporton en la ukraina, kiun oni povus kompreni kiel malpermeson de libroj en lingvoj ekster certa listo, sed fakte g\u0302i ne rekte diras tion. Eble tio indikas originon de miskompreno?"}, {"text_idx": "#000056", "text": "Jen gugla traduko de unu alineo: \u201cEkde la komenco de 2023, libroj en Ukrainio estos publikigitaj kaj distribuitaj en la ukraina lingvo, la lingvoj de la indig\u0302enaj popoloj de Ukrainio, kaj la oficialaj lingvoj de la Eu\u0306ropa Unio.\u201d"}, {"text_idx": "#000058", "text": "C\u0302iuokaze, ekzistas iaj lingvoleg\u0302oj en Ukrainio, kiuj evidente estas celataj kontrau\u0306 la rusa lingvo (eble oni komparu kun la situacio en Kebekio), kaj jen interesa temo, pri kiu Esperanta gazetaro povus raporti, lau\u0306 mi."}, {"text_idx": "#000059", "text": "Ekzistas leg\u0302opropono, kiu interalie malpermesus importon de libroj el Rusio, Belorusio kaj la okupitaj teritorioj. G\u0302i estis aprobita de la parlamento, sed ne subskribita de la prezidento. Lau\u0306 bone informitaj fontoj la prezidento kredeble ne intencas g\u0302in subskribi.\nJam pli frue oni bezonis permeson por importado de libroj el Rusio. Tio ne estas ege surpriza, konsiderante ke Rusio militas kontrau\u0306 Ukrainio ekde 2014.\nSendube en aliaj cirkonstancoj povus esti interese diskuti la lingvoleg\u0302ojn, kiuj strebas fortigi la statuson de la ukraina lingvo en Ukrainio. Tamen s\u0302ajnas, ke tio ne estu la unua prioritato, kiam Rusio klopodas perforte nuligi la tutan Ukrainion, inkluzive de la ukrainaj lingvo kaj kulturo."}, {"text_idx": "#000060", "text": "Tiu lingvoleg\u0302o foje kiale, foje pretekste nutras sentojn kontrau\u0306 Ukrainio en Hungario. Kaj mi au\u0306dis pri tia sento ankau\u0306 inter rumanoj."}, {"text_idx": "#000061", "text": "Por ke la situacio kun lingvaj rajtoj en Ukrainio estu klara, necesas skribi pri tio en la revuo \u201dEsperanto\u201d. Kaj estus bone, se la artikolojn verku kompetentaj fakuloj kaj eblus pridiskuti la veran situacion. Sed nuntempe estas la redaktoroj, kiuj ech ne povas nomi la militon en Ukrainio per la vorto \u201dmilito\u201d pro malpermeso en Rusio, sed kiel \u201dspeciala operacio de Rusio en Ukrainio\u201d. Do, ne eblas prepari bonkvalitan demokratian revuon. Ambau redaktoroj (Anna kaj Dmitrij) multe laboris por ke la revuo \u201dEsperanto\u201d estu bona, sed en nuna situacio ili estas \u201dinter Scilo kaj Haribdo\u201d, do, ne povas agi libere pro la politika situacio en ilia lando. Tio signifas, ke necesas danki al ili kaj trovi anstatauantojn"}, {"text_idx": "#000062", "text": "Al mia listo de UEA-misoj (\u201cpreciza dolorlisto\u201d, kiel centreu\u0306ropa megalogazeto epitetis g\u0302in), t.e. UK, libroservo, biblioteko, arh\u0302ivo, CO, malfermaj tagoj, komatato, eldonagado kaj kaj kaj, mi ne aldonis revuon Esperanto, c\u0302ar supraj\u0302e aspektis, kvazau\u0306 almenau\u0306 tiu servo ja plu kaj bone funkcias. La nura fakto, ke la revuo aperas akurate, estas en si mem rimarkinda. Ekstera gvatanto eble miras, ke akuratan aperigon de revuo oni konsideras menciinda: ja tia afero devus esti nemenciinda memevidentaj\u0302o. Kiel konantoj de la historio scias, akurata aperigo de la revuo ne c\u0302iam estis memkompreneblaj\u0302o. Ec\u0302 male. Do unu poenton por la revuo."}, {"text_idx": "#000063", "text": "Tamen: por ke revuo estu interesa, ne sufic\u0302as nomi g\u0302in akurata. Kaj nun montrig\u0302as, ke ec\u0302 tiu UEA-servo, unu el la lastaj de UEA, ne estas kontentiga, kaj lau\u0306enhave (manko de redaktado, neglekto de raportindaj\u0302oj, nezorgo pri vera (interna) informado, foresto de ajna debatado...) kaj lau\u0306aspekte (ec\u0302 la bunto estas ne tute malprave kritikata pro misa uzado de koloroj...)."}, {"text_idx": "#000064", "text": "Cetere, tio igas c\u0302iun dungon de UEA dum la lastaj dek jaroj misa. C\u0302iun unuopan dungon. Misa. Dum dek jaroj. Necesas aparta talento au\u0306 peno por tio: c\u0302e ofta dungado foje oni dungus kapablulon, ec\u0302 se pro nura statistika hazardo. Tamen oni misis c\u0302iufoje..."}, {"text_idx": "#000065", "text": "Kiel konate, UEA jam delonge enfalis en abismon, tamen ankorau\u0306 penadas rekte, kurag\u0302e kaj ne flankig\u0302ante atingi la fundon kiel eble plej rapide por definitive frakasig\u0302i. Kaj pri tio, kiel tiom ofte en sia historio, UEA brile sukcesas."}, {"text_idx": "#000069", "text": "Kiel kurdlingvaj dividoj malhelpas aliron al informojRusiaj diplomatoj reagas al nova lingvoleg\u0302o en Kirgizio, revenigante kolonian pasinteconTiuj fotoj montras la historion de la \u2018rusaj dometoj\u2019 en Havano, Kubo"}]